laion/Wikipedia-Exotic huggingface dataset:
ჩრდილოეთი ლუნდა

ჩრდილოეთი ლუნდა (პორტ. Lunda-Norte) — ანგოლის პროვინცია. ფართობი — 102 783 კმ²-ია, მოსახლეობა კი 862 566 ადამიანი (2014 წელი). ანგოლის პირველმა პრეზიდენტმა აგოსტინიო ნეტომ დამოუკიდებლობის შემდეგ პროვინციის დედაქალაქად ქალაქი ლუკაპა გამოაცხადა, მაგრამ დედაქალაქი მოგვიანებით ქალაქ დუნდოში გადაიტანეს. ჩრდილოეთი ლუნდის პროვინცია მდებარეობს ანგოლის უკიდურეს ჩრდილო-აღმოსავლეთში, 500 კმ-ის მანძილზე აღმოსავლეთით ლუანდიდან. პროვინციიდან სამხრეთით მდებარეობს სამხრეთი ლუნდის პროვინცია, დასავლეთით — მალანჟეს პროვინცია. პროვინციის ჩრდილოეთით და აღმოსავლეთით გადის სახელმწიფო საზღვარი ანგოლასა და კონგოს დემოკრატიულ რესპუბლიკას შორის. ჩრდილოეთი ლუნდის პროვინციის ფართობია 102 783 კმ². პროვინციის ჩრდილოეთში და აღმოსავლეთში მდებარე პატარა ტერიტორიები დაფარულია ნოტიო სავანებით, დანარჩენ რაიონებს უკავია მშრალი სავანები. მდინარე კასაის ხეობაში შენარჩუნებულია ტროპიკული ტყეები — ჯუნგლები. პროვინციაში ყველაზე უფრო დიდი მდინარეებია კვანგო, კუილო და კასაი. 2014 წლის აღწერის მონაცემებით ჩრდილოეთი ლუნდის პროვინციის მოსახლეობის რაოდენობა შეადგენს 862 566 ადამიანს. ჩრდილოეთ ლუნდაში ცხოვრობენ ჩოკვები, ლუნდები და სხვა ეროვნებები. პროვინცია იყოფა 9 მუნიციპალიტეტად: კაუმბო (პორტ. Caumbo) კაპემბა-კამულემბა (პორტ. Capemba-Camulemba) კაუნგულა (პორტ. Caungula) ჩიტატო-დუნდო (პორტ. Chitato) კუანგო (პორტ. Cuango) კუილო (პორტ. Cuilo) ლუბალო (პორტ. Lubalo) ლუკაპა (პორტ. Lucapa) შაჰ-მუტება (პორტ. Shah-Muteba) პროვინციის მთავარი სასოფლო-სამეურნეო კულტურაა — ბამბა. ასევე მოჰყავთ ბრინჯი, სიმინდი, მანიჰოტი. ჩრდილოეთი ლუნდის პროვინციაში ასევე მოიპოვებენ ალმასებს, იგი ბრილიანტებით უმდიდრესი პროვინციაა, თუმცა ეკონომიკურად მეტისმეტად განუვითარებელი და ღატაკია. პროვინციის ტერიტორიაზე გადის სტრატეგიული ტრასა ლუანდა — ლუბუმბაში. ანგოლის პროვინცია — ჩრდილოეთი ლუნდა დაარქივებული 2006-06-27 საიტზე Wayback Machine. ↑ Lunda Norte. World Gazetteer. დაარქივებულია ორიგინალიდან — 2013-02-12. ციტირების თარიღი: 2013-02-08. ↑ Resultados Resultados Definitivos do Recenseamento Geral da População e da Habitação de Angola 2014 (pdf). Instituto Nacional de Estatística (March 2016).
კვანზა (მდინარე)

კვანზა, კუანზა (პორტ. Rio Kwanza) — მდინარე ანგოლაში. სიგრძე — 965 კმ, აუზის ფართობი — 152 570 კმ². სათავე აქვს ბეის ზეგანზე. მიედინება ღრმა ხეობაში, ქმნის ჭორომებსა და ჩანჩქერებს. ერთვის ატლანტის ოკეანეს. ქვემო დინებაში სანაოსნოა. მდინარეზე მუშაობს ჰესი. ქართული საბჭოთა ენციკლოპედია, ტ. 5, გვ. 484, თბ., 1980 წელი
კვანძი (ნავიგაცია)

კვანძი — სიჩქარის სისტემის გარეშე ერთეული. უდრის 1 საზღვაო მილს საათში: 1 კვანძი = 1 მლ/სთ=1,852 კმ/სთ=0,5144 მ/წმ. XIX საუკუნის შუახანებამდე ხომალდის სიჩქარეს ზღვაზე ლაგით ზომავდნენ. კვანძის წარმოშობა კი სექტორული ლაგის პრინციპს უკავშირდება. ხომალდის სიჩქარე იზომება დროის გარკვეულ მონაკვეთში (ჩვეულებრივ 15 წმ ან 1 წთ.) მზომელის ხელზე გავლილი კვანძების რაოდენობით. ამასთან მანძილი მომიჯნავე კვანძებს შორის და გაზომვის დრო იმ გათვლით იქნა შერჩეული, რომ ეს ოდენობა რიცხვობრივ ეფარდებოდა ხომალდის სიჩქარეს ერთ საათში გამოხატულ საზღვაო მილებში. კვანძი და საერთაშორისო საზღვაო მილი ფართოდ გამოიყენება საზღვაო და საჰაერო ტრანსპორტში. კვანძი ყველაზე გავრცელებული საზომი ერთეული იყო ინგლისში 1965 წლამდე, მოგვიანებით კი მილი დაერქვა. ქართული საბჭოთა ენციკლოპედია, ტ. 5, გვ. 488, თბ., 1980 წელი
ამერიკული წითელი ხე

ამერიკული წითელი ხე (ლათ. Swietenia mahagoni) — ძვირფასმერქნიანი მარადმწვანე ხე მელიისებრთა (ლათ. Meliaceae) ოჯახისა. მისი სამშობლოა კუბა, ჰაიტი, ბაჰამის კუნძულები და სამხრეთი ფლორიდა. სიმაღლე 15 მ-ს აღწევს, სისხო 60 სმ-ს. ცნობილია "წითელი ხის" სახელით. მის ლამაზ მერქანს, რომელიც ადვილად ირანდება და პრიალდება, იყენებენ საავეჯო წარმოებაში, აგრეთვე ფოტოაპარატის კამერების, გამოსათვლელი სახაზავებისა და სხვა დასამზადებლად. ქართული საბჭოთა ენციკლოპედია, ტ. 1, თბ., 1975. — გვ. 381.
კარბოთერმია

კარბოთერმია — მეტალურგიული პროცესი, რომლის დროსაც ხდება ლითონების აღდგენა მათი ნაერთებიდან ნახშირბადითა და ნახშირბადის შემცველი მასალებით მაღალი ტემპერატურის პირობებში. ყველაზე უფრო გავრცელებული ნახშირბადშემცველი მასალაა მეტალ. კოქსი. განასხვავებენ პირდაპირ და არაპირდაპირ აღდგენას. პირველ შემთხვევაში აღდგენა ხდება მყარი ნახშირბადით, მეორე შემთხვევაში კი — ნახშირჟანგით. კარბოთერმული აღდგენა საფუძვლად უდევს რკინის მეტალურგიას (იხ. ბრძმედული წარმოება). ფერად მეტალურგიაში კარბოთერმიის მეშვეობით იღებენ ტყვიას, კალას, თუთიას და ზოგიერთ სხვა ლითონს. ქართული საბჭოთა ენციკლოპედია, ტ. 5, გვ. 396, თბ., 1980 წელი
კარბონარები

კარბონარები (იტალ. carbonaro — „მენახშირე“, ≤ ლათ. carbo — „ნახშირი“) — სამხრეთ იტალიაში XIX საუკუნის დამდეგს აღმოცენებული ამავე სახელწოდების ფარული პოლიტიკური ორგანიზაციის წევრები. იტალიელი კარბონარები მიზნად ისახავდნენ ეროვნულ-განმათავისუფლებელ ბრძოლას ფრანგების, შემდეგ კი ავსტრიელების წინააღმდეგ. კარბონარების სოციალური შემადგენლობა ჭრელი იყო. ამან განაპირობა მათი ბრძოლის მიზნებისა და საშუალებების ნაირფეროვნება. კარბონარები ბრძოლის მეთოდად უპირატესად იყენებდნენ შეთქმულებასა და ტერორს; 1831 წელს კარბონარების ნაწილი შეუერთდა ახალგაზრდა იტალიას. კიღურაძე გ., ქართული საბჭოთა ენციკლოპედია, ტ. 5, თბ., 1980. — გვ. 496.
კარდამონის მთები

კარდამონის მთები — მთები ინდოეთის სამხრეთით, დასავლეთ გატების სამხრეთ ნაწილში. სიმაღლე 2019 მ-მდე (მთა კოტაიმალაი). უმთავრესად აგებულია გნაისებითა და კრისტალური ფიქლებით. კალთები ციცაბოა და ღრმა ხეობებით არის დანაწევრებული. შემოსილია ნოტიო ტროპიკული ტყით. არის ჩაისა და კაუჩუკის პლანტაციები. ქართული საბჭოთა ენციკლოპედია, ტ. 5, თბ., 1980. — გვ. 398.
კვეცა (ფონეტიკური)

კვეცა ფონეტიკური პროცესი — ფუძისეული ბოლოკიდური ხმოვნის მოკვეცა ხმოვნით დაწყებული სუფიქსის დართვისას. თანამედროვე ქართულ ენაში ა და ე ხმოვანზე დამთავრებული ფუძეები იკვეცება მხოლოობითი რიცხვის ორ ბრუნვაში: ნათესაობითსა და მოქმედებითში. მაგ: გზა — გზის; დედა — დედის, დედით; მზე — მზის, მზით; კლდე — კლდის, კლდით და ა.შ. ებ-ან მრავლობითში ა-ზე გათავებული ფუძეები მრავლობითშიც მოიკვეცენ ბოლო ხმოვანს. ე-ზე გათავებული — არა. არ იკვეცება ა-სა და ე-ზე გათავებული ადამიანთა სახელები: მანანა — მანანა-ს და არა მანან-ის, სალომე — სალომეს და არა — სალომ-ის. აგრეთვე ა-სუფიქსით ნაწარმოები ფუძეები წითელა—წითელა-სი და არა — წითლ-ის, ნაფოტა—ნაფოტა-სი და არა — ნაფოტ-ის. ქართული საბჭოთა ენციკლოპედია, ტ. 5, თბ., 1980. — გვ. 496.
ამზარა

საკუთარი სახელი ამზარა შეიძლება აღნიშნავდეს: ამზარა — სოფელი გულრიფშის მუნიციპალიტეტში ამზარა — სოფელი სოხუმის მუნიციპალიტეტში
Eagle Rock Entertainment

Eagle Rock Entertainment Limited — ხმისჩამწერი ლეიბლი, დაარსებული 1997 წლის აპრილში. მისი დამაარსებლები იყვნენ სამი ყოფილი კოლეგა Castle Communications-დან: ტერი შანდი, ჯეფ კემპინი და ჯულიან პოლი. მისი სათავო ოფისი განთავსებულია ლონდონში, აქვს ოფისი ნიუ-იორკშიც. ძირითადად, დაკავებულია BD და DVD დისკების გამოშვებით, რომლებიც, ჩვეულებრივ, უკავშირდება კლასიკურ როკს და ჯგუფების დოკუმენტურ მასალას, რასაც ახორციელებს მისი დანაყოფის — Eagle Vision-ის — საშუალებით. Eagle Rock Entertainment ადრეულ 2000-იან წლებში შეისყიდა კომპაიამ Edel Music, შემდეგ კი Mercury Private Equity-ს მფლობელობაში გადავიდა, რომელიც ახლა ცნობილია, როგორც HgCapital. დისტრიბუციას უზრუნველყოფს კომპანია Fontana Distribution. ოფიციალური საიტი ოფიციალური საიტი საიტზე MySpace
კვიეტიზმი

კვიეტიზმი (ფრ. quiétisme, ლათინური quies-დან, "მშვიდი", "აუღელვებელი") — რელიგიურ-ეთიკური მოძღვრება, რომელიც ქადაგებს სამყაროსადმი მისტიკურ-მჭვრეტელობით დამოკიდებულებას. პასიურ სულიერ სიმშვიდეს, ღვთის ნებისადმი სრულ მორჩილებას, სიკეთისა და ბოროტისადმი, სამოთხისა და ჯოჯოხეთისადმი გულგრილ დამოკიდებულებას. აღმოცენდა XVII ს. ბოლოს კათოლიციზმში და გამოხატავდა პაპობისა და ინკვიზიციის მიმართ მზარდ ოპოზიციას. კვიეტიზმის მოძღვრების თანახმად, ტანჯვასთან შეგუებული და სამყაროსგან განდგომილი სული მთლიანად იძირება ღვთიურ სიყვარულში. კათოლიკური ეკლესია და განსაკუთრებით იეზუიტები მკაცრად ილაშქრებდნენ კვიეტიზმის წინააღმდეგ. 1685 წელს საგანგებო საეკლესიო კომისიამ კვიეტიზმი დაგმო, როგორც უზნეო, ერეტიკული მოძღვრება. ტერმინი კვიეტიზმი შემდგომში სინონიმი გახდა პასიურობისა, მორჩილებისა და თავშეკავებისა. ამ მხრივ კვიეტიზმს ბევრი საერთო აქვს აღმოსავლურ რელიგიასთან. კვიეტიზმის ელემენტები შეინიშნება ტოლსტოველობაშიც. ო. გაბიძაშვილი ქართული საბჭოთა ენციკლოპედია, ტ. 5, გვ. 496, თბ., 1980 წელი
კვეტა (მხარე)

კვეტა — ისტორიული მხარე ბელუჯისტანის ჩრდილოეთით (პაკისტანის ტერიტორიაზე), სადაც სხვადასხვა პერიოდის არქეოლოგიური ძეგლებია აღმოჩენილი. ფართოდ არის ცნობილი ენეოლითისა და ბრინჯაოს ხანის მიწათმოქმედ ტომთა კულტურა. გათხრებით დადგინდა ადგილობრივი კულტურის თანდათანობითი განვითარება. უძველესი ნამოსახლარები განეკუთვნება ძვ.წ. V-IV ათასწლეულებს. მისთვის დამახასიათებელია კაჟის იარაღი, ნაძერწი კერამიკა, თიხატკეპნილი ნაგებობანი. ცხოველთა მოშინაურებას მოწმობს ცხვრის, თხისა და ხარის ძვლების აღმოჩენა. ძვ.წ. III-II ათასწლეულებში გაჩნდა მორგვზე ნაძერწი კერამიკა. ტერაკოტის ქანდაკებანი, სპილენძის ნაკეთობანი. მოსახლეობის ძირითადი საქმიანობა მიწათმოქმედება და მესაქონლეობა იყო. შეიმჩნევა კავშირი ირანის, სამხრეთ ბელუჯისტანის, ინდოეთისა და შუა აზიის კულტურებთან. ქართული საბჭოთა ენციკლოპედია, ტ. 5, თბ., 1980. — გვ. 496.
ამია

ამია, შლამის თევზი (ლათ. Amia calva) — ძვლიანი განოიდების ინფრაკლასის ამიისებრთა ოჯახის ერთადერთი სახეობა. აქვს 60, იშვიათად 90 სმ-მდე სიგრძის თითისტარასებრი სხეული, ციკლოიდური ქერცლი, წინა პირი; კბილები ყბებზეა განლაგებული. ზურგის ფარფლი გრძელია. საღერძე ჩონჩხი გაძვალებულია, თავზე კანისებრი ძვლებია (პრიმიტიული თევზების ნიშანი). გვხვდება ჩრდილოეთ ამერიკაში, მდინარე მისისიპის აუზში, ასევე ჰურონისა და ერის ტბებში. უპირატესობას ანიჭებს მდორე და მცენარეულობით დაფარულ წყალსატევებს. საკმაოდ დიდხანს ძლებს უწყლოდ. შეუძლია ატმოსფერული ჰაერით სუნთქვა, რისთვისაც საცურავ ბუშტს ფილტვის სახით იყენებს. იკვებება უხერხემლო ცხოველებითა და პატარა თევზებით. ტოფობს გაზაფხულზე. მამალი აკეთებს ბუდეს, იცავს ქვირითსა და ნორჩ ლიფსიტებს. სარეწაო მნიშვნელობა თითქმის არ აქვს. საინტერესოა, როგორც „ცოცხალი ნამარხი“. ↑ 1.0 1.1 1.2 Решетников Ю. С. Ильная рыба // Большая российская энциклопедия. т. 11. — М., 2008. — стр. 122. ↑ 2.0 2.1 ამია // ქართული საბჭოთა ენციკლოპედია, ტ. 1, თბ., 1975. — გვ. 381.
კვესეთი

კვესეთი — სოფელი თბილისის შემადგენლობაში, ვაკის რაიონში, თრიალეთის ქედის სამხრეთ-აღმოსავლეთ განშტოებაზე, მდინარე ვერის მარჯვენა მხარეს. ზღვის დონიდან 1160 მ, გარდაბნიდან 60 კმ, თბილისის ცენტრიდან 30 კმ. სოფელი წყაროებში პირველად მოხსენიებულია XVI ს. კვესეთიდან 2 კმ-ზე დგას ბეთანიის ხუროთმოძღვრული ძეგლი (XII-XIII სს). 2007 წლამდე სოფელი ექვემდებარებოდა გარდაბნის მუნიციპალიტეტის კოჯრის თემს, 2007 წლიდან დაექვემდებარა ქალაქ თბილისის დიდგორის რაიონს, 2013 წლის თბილისის ტერიტორიული რეფორმის შემდეგ გადავიდა ვაკის რაიონის შემადგენლობაში. 2002 წლის აღწერით სოფელში ცხოვრობდა 12 ადამიანი. 2014 წლის აღწერით კი 8 ადამიანი. ქართული საბჭოთა ენციკლოპედია, ტ. 5, თბ., 1980. — გვ. 496. ↑ pop-stat.mashke.org — საქართველოს დასახლებული პუნქტების მოსახლეობა. დაარქივებულია ორიგინალიდან — 2012-04-19. ციტირების თარიღი: 2013-09-16. ↑ საქართველოს სტატისტიკის სახელმწიფო დეპარტამენტი — სოფლების მოსახლეობა 2002 წელი. დაარქივებულია ორიგინალიდან — 2013-09-19. ციტირების თარიღი: 2012-07-05. ↑ georgia-ethnic-2014
ტოფუ

ტოფუ, აგრეთვე სოიას ხაჭო, ანდა უფრო იშვიათად ლობიოს ყველი, (ჩინურად 豆腐 dòufu; იაპონურად 豆腐, tōfu; კორეულად: 豆腐/두부, ვიეტნამურად 豆腐 Đậu phụ (ასევე: đậu hủ, tàu hủ); რევიდირებული ვარიანტია: dubu: tubu) არის ჩინური და აქედან გამომდინარე მთელს სამხრეთსა და აღმოსავლეთ აზიაში გავრცელებული სურსათის სახეობა. ეს საკვები პროდუქტი დასავლეთშიც სულ უფრო და უფრო ცნობადი ხდება. ტოფუს განსაკუთრებით ხშირად მოიხმარენ ვეგეტარიანელები და ვეგანები. ტოფუს ამზადებენ თეთრი სოიას მონაცომი მასისაგან, რომლის კოაგულაციის დროსაც სოიას რძე წარმოიქმნება. ხაჭოს კი, რომელიც ამ რძისაგან კეთდება, მცირე ბლოკებად, ფორმებად გამოწურავენ. დამზადების ეს პროცედურა ძალიან ჰგავს ყველის (რძისაგან) ამოყვანის ტექნოლოგიას. ტოფუს ისტორიულად ზუსტი წარმოშობისა და დამზადების ტექნოლოგიის (ან ამ ტექნოლოგიის განვითარების) შესახებ ცოტა რამაა ცნობილი. სამაგიეროდ არსებობს უამრავი თეორია, ან უფრო სპეკულაცია ტოფუს წარმოშობის შესახებ, რომლებიც ძალიან ჰგავს ლეგენდებს. ამ მხრივ ტოფუს წარმოშობის ისტორია ძალიან ჰგავს ყველის ან კარაქის წარმოშობისას. ერთი რამ ცხადია, ტოფუს დამზადების წესს ადამიანები ამა თუ იმ ფორმით უძველესი დროიდან იცნობდნენ. ტოფუს ჯერ ჩვ. წელთაღრიცხვამდე II ათასწლეულში ამზადებდნენ ჩინეთის იმპერიაში, ხოლო გავრცელება ჰპოვა იაპონური ქრონოლოგიით ნარას ხანიდან (VIII საუკუნე) კორეასა და ოდნავ მოგვიანებით მთელს აზიაში. იაპონიაში მას „ტოფუ“ უწოდეს. ამ სამ ქვეყანაში ისევე როგორც ვიეტნამსა და ტაილანდში ტოფუ იქცა მთავარ საკვებ პროდუქტად. ტოფუს ქრონოლოგია ფოტო-სერია: ტოფუს დამზადება ერთ-ერთ ტოფურიაში დაარქივებული 2015-02-14 საიტზე Wayback Machine. William Shurtleff, Akiko Aoyagi: History of Tofu and Tofu Products (965 CE to 2013). Soyinfo Center, 2013, ISBN 978-1-928914-55-6, online (PDF; 55,26 MB), auf soyinfocenter.com, abgerufen am 17. Februar 2017.
კვირა (ერთეული)

კვირა — შვიდდღიანი დროის შუალედი, რომელშიც თითოეულ დღეს საკუთარი სახელწოდება აქვს; აგრეთვე მეშვიდე დღე — კვირის სახელწოდება. შვიდდღიანი კვირა პირველად ძველ აღმოსავლეთში შემოიღეს; ახალი წელთაღრიცხვის I საუკუნეში რომშიც დაკანონდა, იქიდან კი მთელ დასავლეთ ევროპაში გავრცელდა. კვირის დღეებს ციურ სხეულთა სახელწოდებანი შეარქვეს, მაგ: შაბათს უწოდეს სატურნის დღეს, კვირას და დანარჩენ დღეებს შესაბამისად — მზის, მთვარის, მარსის, მერკურის, იუპიტერისა და ვენერას დღეები. ძველ ქართულში ამ ციურ სხეულთა შესაბამისად კვირის დღეებს ერქვა: კრონოსისა, მზისა ან საუფლო, მთოვარისა, არიასი, ერმისა, აფროდიტესა და დიოსისა. ზოგ ხალხში გავრცელებული იყო ხუთ- და ათდღიანი კვირებიც. ქართული საბჭოთა ენციკლოპედია, ტ. 5, თბ., 1980. — გვ. 499.
კასიტები

კასიტები — ისტორიული ტომი დღევანდელი ლურისტანის (ირანის სამხრეთ-დასავლეთი ნაწილი) ზაგროსის მთიანეთში. კასიტები აგრეთვე ცხოვრობდნენ მდინარე დიალის შუა და ქვემო დინების მახლობლად, ე.წ. ნამრუს ქვეყანაში. წერილობით წყაროებში კასიტები III ათასწლეულის II ნახევრიდან იხსენებიან. კასიტური ენა შარაშენიძე ჯ., ქართული საბჭოთა ენციკლოპედია, ტ. 5, თბ., 1980. — გვ. 424. ↑ ძველი აღმოსავლეთის ხალხთა ისტორია. გ. მელიქიშვილი. თბილისი 1988წ. გვ. 89
What Hits!?

What Hits!? — ჯგუფ Red Hot Chili Peppers-ის კრებული. იგი გამოვიდა 1992 წელს და მოიცავს კოლექტივის პირველი ოთხი ალბომის სიმღერებს. მასში ასევე შეტანილია სიმღერა Show Me Your Soul, რომელიც არ არის შეტანილი რომელიმე სტუდიურ ალბომში. Higher Ground (სტივი უანდერი) – 3:21 1989 წლის ალბომიდან Mother's Milk Fight Like a Brave – 3:47 1987 წლის ალბომიდან The Uplift Mofo Party Plan Behind the Sun – 4:45 1987 წლის ალბომიდან The Uplift Mofo Party Plan Me & My Friends – 3:05 1987 წლის ალბომიდან The Uplift Mofo Party Plan Backwoods – 3:06 1987 წლის ალბომიდან The Uplift Mofo Party Plan True Men Don't Kill Coyotes – 3:36 1984 წლის ალბომიდან The Red Hot Chili Peppers Fire (ჯიმი ჰენდრიქსი) – 2:01 1988 წლის EP დისკიდან The Abbey Road E.P. და ალბომიდან Mother's Milk Get Up and Jump – 2:50 1984 წლის ალბომიდან The Red Hot Chili Peppers Knock Me Down – 3:43 1989 წლის ალბომიდან Mother's Milk Under the Bridge – 4:24 1991 წლის ალბომიდან Blood Sugar Sex Magik Show Me Your Soul – 4:22 1990 წლის ფილმიდან ლამაზმანი If You Want Me to Stay (Sly and the Family Stone) – 4:06 1985 წლის ალბომიდან Freaky Styley Hollywood (Africa) (The Meters) – 4:58 1985 წლის ალბომიდან Freaky Styley. შეფუთვაზე მითითებულია, როგორც Hollywood Jungle Man – 4:04 1985 წლის ალბომიდან Freaky Styley The Brothers Cup – 3:24 1985 წლის ალბომიდან Freaky Styley Taste the Pain – 4:34 1989 წლის ალბომიდან Mother's Milk Catholic School Girls Rule – 1:55 1985 წლის ალბომიდან Freaky Styley Johnny, Kick a Hole in the Sky – 5:10 1989 წლის ალბომიდან Mother's Milk ალბომი ასევე გამოვიდა VHS და DVD ფორმატებში ვიდეოკლიპებით: Behind the Sun Under the Bridge Show Me Your Soul Taste the Pain Higher Ground Knock Me Down Fight Like a Brave Jungle Man True Men Don't Kill Coyotes Catholic School Girls Rule Fire Stone Cold Bush (საკონცერტო) Special Secret Song Inside (საკონცერტო) Subway to Venus (საკონცერტო) ინფორმაცია საიტზე Discogs ↑ RHCP Timeline. redhotchilipeppers.com. დაარქივებულია ორიგინალიდან — 2015-02-06. ციტირების თარიღი: 2017-07-04. ↑ https://www.allmusic.com/album/r16304 ↑ Red Hot Chili Peppers: Album Guide. Rolling Stone. ციტირების თარიღი: 2012-05-10.
ჯოშ კლინჰოფერი

ჯოშუა ადამ კლინჰოფერი (ინგლ. Josh Adam Klinghoffer; დ. 3 ოქტომბერი, 1979) — ამერიკელი მუსიკოსი, ჯგუფის Red Hot Chili Peppers გიტარისტი 2009 წლიდან. მან ჯგუფში შეცვალა ჯონ ფრუშანტე. ჯოში ასევე არის ჯგუფის Dot Hacker ლიდერი (ჯგუფში ასევე ფრუშანტე უკრავს). იგი სხვადასხვა დროს მონაწილეობდა სხვადასხვა მუსიკოსისა და ჯგუფის ალბომის ჩაწერაში, რომელთა შორის არიან პიჯეი ჰარვი, ბეკი, Golden Shoulders და სხვები. A Sphere In The Heart Of Silence (2004), ჯონ ფრუშანტესთან ერთად ჯოშ კლინჰოფერი საიტზე MySpace The Bicycle Thief საიტზე MySpace Dot Hacker საიტზე MySpace
კვირიკიდები

კვირიკიდები, კვირიკიანები — სომეხი ბაგრატუნების ერთი შტო შუასაუკუნეებში, ტაშირ-ძორაგეტის (ლორე-ტაშირი) ფეოდალური სახელწმიფოს მმართველი დინასტია (978-1118). დააარსა გურგენმა (კვირიკე, 978-989). კვირიკიდების სამეფო განსაკუთრებით გაძლიერდა გურგენის მემკვიდრის დავით I "უმიწაწყლოს" (989-1048) და კვირიკე II-ის (1048-89) დროს. უკანასკნელი ერთადერთი დამოუკიდებელი მმართველი სომეხ ბაგრატუნთა შორის და მეფის ტიტულსაც კი ატარებდა. მან საკუთარი ფულიც მოჭრა, მაგრამ დამოუკიდებლობა დიდხანს ვერ შეინარჩუნა — საქართველოს მეფის ბაგრატ IV-ის მოხარკე გახდა. 1118 წლიდან დავით IV აღმაშენებელმა თურქ-სელჩუკებისგან გათავისუფლებული ლორე-ტაშირი უშუალოდ საქართველოს შემოუერთა და კვირიკიდების სამეფო საბოლოოდ გაუქმდა. ამის შემდეგ კვირიკიდებს იხსენიებს (XIII ს დასაწყისი) მაგრამ როგორც ტავუშისა და მაწნაბერდის მფლობელები. ქართული საბჭოთა ენციკლოპედია, ტ. 5, თბ., 1980. — გვ. 499.
კვორუმი

კვორუმი (ლათ. quorum — "რომელთაგანაც") — კრების მონაწილეთა რაოდენობა, რომელიც აუცილებელია კრების უფლებამოსილად აღიარებისათვის. კვორუმი დადგენილია ნორმატიული აქტით ან ორგანიზაციის წესდებით. ქართული საბჭოთა ენციკლოპედია, ტ. 5, გვ. 501, თბ., 1980 წელი
კვირიტები

კვირიტები (ლათ. Quirites) — მოქალაქეების სახელწოდება რესპუბლიკის დროს ძველ რომში. იხმარებოდა ოფიციალური მიმართვისას (Populus Romanus Quiritium). ტერმინი კვირიტები ნაწარმოებია co-uria-დან (კურია, მამაკაცთა კავშირი). თავდაპირველად კვირიტები კურიების წევრები იყვნენ, რომელთა ერთობლიობამ (რომის სახელმწიფოს ჩამოყალიბების პროცესში) შეადგინა რომის მოქალაქეობა (მათ განსაკუთრებულ უფლებას წარმოადგენდა "კვირიტული უფლებები" და "კვირიტული საკუთრება"). ქართული საბჭოთა ენციკლოპედია, ტ. 5, გვ. 500, თბ., 1980 წელი
კონდოას კლდის მხატვრობა

კონდოას კლდის მხატვრობა — გამოქვაბულთა სერია ტანზანიაში. მდებარეობს ბორცვის იმ მხარეს, რომელიც სტეპებს გადაჰყურებს, ქალაქ კონდოადან არუშასკენ მიმავალ მაგისტრალზე, კონდოადან 20 კმ-ით ჩრდილოეთით. გამოქვაბულები მოიცავს მხატვრობებს, რომელთაგან ზოგიერთი, ტანზანიის სიძველეთა დეპარტამენტის მიერ 1500 წლის ასაკით თარიღდება. ნახატებზე გამოსახულია ადამიანები, ხალხი და ნადირობის სცენები. 2006 წლიდან ძეგლი შესულია იუნესკოს მსოფლიო მემკვიდრეობის ძეგლთა სიაში. მსოფლიო მემკვიდრეობის ძეგლების სია აფრიკაში roughguides.com დაარქივებული 2010-06-28 საიტზე Wayback Machine. UNESCO
კუთხვილი

კუთხვილი — დეტალის ზედაპირზე თანამიმდევრულად განლაგებული მუდმივი კვეთის ხრახნული ღრმულებისა და შვერილების ერთობლიობა. შვერილებისა და ღრმულების კონტური ღერძზე გამავალ სიბრტყეში ქმნის კუთხვილის პროფილს. კუთხვილებს განასხვავებენ პროფილის მიხედვით (სამკუთხა, ტრაპეციისებრი, მართკუთხა, მრგვალი და სხვ.), დეტალის ზედაპირის ფორმის მიხედვით (ცილინდრული და კონუსური — გარე და შიგა; გარე კუთხვილს ჭანჭიკი ან ხრახნი ჰქვია, შიგას კი — ქანჩი), კონტურის ხრახნული წირის მიმართულების მიხედვით (მარჯვენა და მარცხენა), სვლების (კუთხვილის ძაფების) რიცხვის მიხედვით (ერთსვლიანი და მარავალსვლიანი), ექსპლუატაციის პირობების მიხედვით (საერთო დანიშნულებისა და სპეც.). საერთო დანიშნულების კუთხვილებს (სამაგრი — მეტრული კუთხვილი და დუიმური კუთხვილი) იყენებენ უმეტესად მანქანათა ნაწილების გასართ შეერთებებში, სპეციალურ კუთხვილებს კი — ოპტიკური ხელსაწყოებისათვის, გეოლოგიური სადაზვერვო იარაღებისათვის, ელექტრონათურის ვაზნებისათვის და სხვ. ქართული საბჭოთა ენციკლოპედია, ტ. 6, გვ. 59, თბ., 1983 წელი
კილიმანჯაროს ეროვნული პარკი

კილიმანჯაროს ეროვნული პარკი — ეროვნული პარკი ტანზანიაში. მდებარეობს ეკვატორიდან 200 მილით სამხრეთით, ქალაქ მოშის სიახლოვეს. პარკი მოიცავს 753 კმ² ტერიტორიას, მის ცენტრში აღმართულია კილიმანჯაროს მთა. 1910-იან წლებში, კილიმანჯაროს მთა და მისი ტყეები გერმანიის კოლონიური მთავრობის მიერ სპორტული ნადირობის ნაკრძალად იქნა გამოცხადებული. 1921 წელს კი გაფორმდა როგორც ტყის ნაკრძალი. 1973 წელს, მთა მესამე ხაზის ზემოთ (დაახლოებით 2 700 მ. ზღვის დონიდან) ეროვნულ პარკად გაფორმდა, 1977 წელს კი საზოგადოებისთვის ღიად გამოცხადდა. 1987 წელს პარკი შევიდა იუნესკოს მსოფლიო მემკვიდრეობის ძეგლთა სიაში. პარკს ტანზანიის ეროვნული პარკების სააგენტო მართავს. მსოფლიო მემკვიდრეობის ძეგლების სია აფრიკაში Uhuru Peak - All about Mt. Kilimanjaro Information about Mount Kilimanjaro in Tanzania[მკვდარი ბმული] WCMC Natural Site Data Sheet დაარქივებული 1997-07-10 საიტზე Archive.isCategory:Webarchive template archiveis links ↑ დაარქივებული ასლი. დაარქივებულია ორიგინალიდან — 2012-03-10. ციტირების თარიღი: 2011-08-24. ↑ დაარქივებული ასლი. დაარქივებულია ორიგინალიდან — 2012-09-23. ციტირების თარიღი: 2011-08-24.
კოსმოვიზია

კოსმოვიზია, კოსმოსური ტელევიზია — სატელევიზიო მაუწყებლობის ქსელით კოსმოსურ სივრცეში ან სხვა პლანეტის ზედაპირზე მოთავსებული კოსმოსური აპარატის ბორტიდან გამოსახულების უშუალოდ გადაეცემა და მიღება. გამოსახულების რადიოსიგნალებს იღებს დედამიწის რადიოსადგური, გადასცემს ტელეცენტრს, საიდანაც ხდება მისი რეტრანსლაცია ევროპის, ამერიკისა დ აზიის ქვეყნების სატელევიზიო ქსელებით. კოსმოვიზიას საფუძველი ჩაეყარა 1962 წლის აგვისტოში კოსმოსური ხომალდების "ვოსტოკ 3-ისა" და "ვოსტოკ 4-ის" ბორტებიდან ტელეგამოსახულების გადაცემის შემდეგ. კოსმოვიზიის უფრო მეტი სიშორე 1968 წლის დეკემბერში იქნა მიღწეული "აპოლონ 8-ით" მთვარის გარსშემოფრენისას გადაცემული გამოსახულებით. "აპოლონ *-ის" ბორტზე ასტრონავტები ფ.ბორმანი, ჯ. ლოველი და უ. ანდერსონი იმყოფებოდნენ. ქართული საბჭოთა ენციკლოპედია, ტ. 5, გვ. 687, თბ., 1980 წელი კოსმოვიზია[მკვდარი ბმული]
სელუსის ეროვნული პარკი

სელუსის ეროვნული პარკი ან სელუსის სპორტული ნადირობის ნაკრძალი — მსოფლიოში ერთ-ერთი უდიდესი ფაუნის ნაკრძალი, მდებარეობს სამხრეთ ტანზანიაში. სახელი ეწოდა ცნობილი მონადირისა და წარსულში კონსერვაციონისტის, ინგლისელი სერ ფრედერიკ სელუსის პატივსაცემად, რომელიც ამ ტერიტორიაზე 1917 წელს, პირველი მსოფლიო ომის მიმდინარეობისას გერმანელთა წინააღმდეგ ბრძოლაში დაიღუპა. უფრო ადრე, 1879 წელს ამავე ტერიტორიაზე გარდაიცვალა შოტლანდიელი მკვლევარი და კარტოგრაფი ქეით ჯონსტონი, როდესაც ის ჯოზეფ ტომსონთან ერთად აფრიკის დიდი ტბების ექსპედიციას ხელმძღვანელობდა. 1982 წელს იუნესკომ პარკი მსოფლიო მემკვიდრეობის ძეგლთა სიაში შეიტანა მისი ველური ბუნების მრავალფეროვნებისა და ხელუხლებელი ბუნების გამო. ნაკრძალის მთლიანი ფართობი 54 600 კმ²-ია, ასევე გააჩნია დამატებითი ბუფერული ზონები. ნაკრძალის ტერიტორიაზე ნებადართულია ადამიანთა არამუდმივი დასახლება. ყველა შესასვლელი და გასასვლელი მკაცრად კონტროლდება ტანზანიის ბუნებრივი რესურსებისა და ტურიზმის სამინისტროს დაქვემდებარებაში მყოფი ველური ბუნების დანაყოფის მიერ. პარკიში შესაძლებელია სავანისათვის დამახასიათებელი ცხოველების ისეთი დიდი რაოდენობის ხილვა, რაც არაა აფრიკის არცერთ სხვა სპორტული ნადირობის ნაკრძალსა თუ ეროვნულ პარკში. არეალი თავდაპირველად დაცულ ტერიტორიად 1896 წელს გერმანელმა გუბერნატორმა ჰერმან ფონ ვისმანმა გამოაცხადა, 1905 წელს კი ის სპორტული სანადირო ნაკრძალი გახდა. პარკის ჩრდილოეთი ნაწილი, მდინარე რუფიჯის გასწვრივ, გამოცხადებულია ფოტოგრაფიის ზონად და საკმაოდ პოპულარულია ტურისტებში. მდინარისა და ტბათა სისტემის გასწვრივ განლაგებულია ბანაკები. პარკში ნებადართულია ფეხით სასიარულო საფარი. პოპულარული საქმიანობაა სანაოსნო ექსკურსიები მდინარე რუფიჯიზე. მსოფლიო მემკვიდრეობის ძეგლების სია აფრიკაში Tanzania Multipark Excursions დაარქივებული 2009-01-21 საიტზე Wayback Machine. WCMC Selous Game Reserve Site დაარქივებული 1997-07-10 საიტზე Archive.isCategory:Webarchive template archiveis links Official UNESCO website entry Map of Selous Game Reserve Wild Heart of Africa - The Selous Game Reserve in Tanzania, edited by Rolf Baldus
ამიერკავკასიის მარმარა ღრაჭა

ამიერკავკასიის მარმარა ღრაჭა (ლათ. Polyphylla olivieri) — მწერი ფირფიტულვაშა ხოჭოების ოჯახისა. ხოჭო შავია, 35 მმ-მდე სიგრძისა. წინა ფრთები თეთრი, მარმარა ლაქებით აქვს დაფარული. ბინადრობს ლამოვან ნიადაგებში, დებს 40-მდე კვერცხს. მატლი ზვითელია, რკალივით მოხრილი, 8 სმ სიგრძისა, ნიადაგში რამდენიმეჯერ იზამთრებს, რადგან ერთი თაობის გამოზრდას 3-5 წელი სჭირდება. მატლი იკვებება მცენარის ფესვებით და განსაკუთრებით საშიშია ახალგაზრდა ვენახში, ვაზისა და ხეხილის სანეგრეებში. ამიერკავკასიის მარმარა ღრაჭა გავრცელებულია ამიერკავკასიაში, ირანში, მცირე აზიაში. ბრძოლის ღონისძიებანი: ნიადაგის დამუშავებისას ზედაპირზე ამოყრილი მატლისა და ჭუპრის მოსპობა, სანეგრეებში, არამსხმოიარე და მსხმოიარე ბაღ-ვენახებში ჰექსაქლორანის შეტანა. ქართული საბჭოთა ენციკლოპედია, ტ. 1, თბ., 1975. — გვ. 386.